Author: cerny
Last saved by: agenda0
Company: Úrad vlády Slovenskej republiky

Úrad vlády SR						  Na rokovanie vlády SR
Sekcia hospodárskej politiky					  dňa 26.6.2002
									  k číslu: 4657/2002
									  k bodu: 14

S t a n o v i s k o 

k  Návrhu na zabezpečenie financovania programov podpory výstavby nájomných bytov a bytov do vlastníctva po vyčerpaní prostriedkov, vyčlenených v štátnom rozpočte na rok 2002 na tento účel

I.

Materiál iniciatívne predkladá minister výstavby a regionálneho rozvoja. V predloženom materiáli sú uvedené navrhované možnosti pre pokračovanie financovania programov na podporu rozvoja bývania tak, aby ďalšie poskytovanie pôžičiek a dotácií si nevyžiadalo dodatočné zdroje zo štátneho rozpočtu na rok 2002 alebo z mimorozpočtových zdrojov. Ministerstvo výstavby a regionálneho rozvoja  navrhuje, aby financovanie uvedených programov sa zabezpečilo zmenou účelového určenia prostriedkov vo výške 100 mil. Sk z programu záruk na bankové úvery do programu výstavby nájomných bytov a  odpredajom časti nesplatených úverov Štátneho fondu rozvoja bývania vo výške 2 526 mil. Sk v prvej etape, resp. 3 000 mil. Sk v druhej etape, a to na základe výsledku ponukového konania. Podľa návrhu uznesenia odpredaj týchto pohľadávok fondu by sa mal realizovať v mesiaci júl 2002.

II.

Materiál prešiel skráteným medzirezortným pripomienkovým konaním. Ministerstvo výstavby a  regionálneho rozvoja neakceptovalo pripomienky ministerstva financií a ministerstva hospodárstva, ktoré zásadne nesúhlasili, aby nedostatok prostriedkov sa riešil odpredajom nesplatených úverov fondu. Ďalšie pripomienky boli predkladateľom návrhu akceptované.

III.

Cieľom materiálu je schváliť spôsob ďalšieho postupu financovania programov na podporu rozvoja bývania v roku 2002 tak, aby ministerstvo výstavby a regionálneho rozvoja (ďalej ministerstvo) nemuselo obmedziť rastúci záujem o výstavbu nájomných bytov a  bytov do vlastníctva alebo doplňovať chýbajúce finančné zdroje na úkor prostriedkov, ktoré by mali byť pre tento účel vyčlenené v štátnom rozpočte na rok 2003.

Predložené spracovanie návrhu vychádza z  toho, že hlavným zdrojom financovania výstavby nájomných bytov a  bytov pre nižšie príjmové skupiny obyvateľstva je Štátny fond rozvoja bývania (ďalej fond). Napriek zvýhodneným podmienkam poskytovania prostriedkov pre financovanie výstavby nových bytov, ktoré štát poskytuje zo svojich zdrojov, v návrhu sa nepriamo  upozorňuje na nedostatok, ktorý sa prejavuje rastom doposiaľ nesplatených úverov fondu. V nadväznosti na túto skutočnosť sa navrhuje aj neštandardný spôsob riešenia, ktorý predkladateľ označuje za kapitalizáciu pohľadávok fondu. Ministerstvo, v  snahe získať chýbajúce zdroje na rok 2002 sa rozhodlo, napriek nejednoznačnosti tohto kroku, vypísať ponukové konanie na odkúpenie časti nesplatených úverov fondu v nominálnej hodnote 2 526 mil. Sk.   

Predložený návrh je podľa nášho názoru nielen neštandardný, ale z viacerých príčin nerealizovateľný. Tieto príčiny nie je zložité vymedziť. Ak vláda predložený návrh neodmietne pri jeho prerokúvaní, možno odporúčať jeho postúpenie Porade ekonomických ministrov.

Bratislava  24. 6. 2002